nakikitang pagalagala ang kaniyang ama, dayukdok, walang tigil ni pahinga; nakikitang si basilio ay naghihingalo sa gitna ng daan, may tama ng dalawang punglo, gaya ng pagkakita niya sa bangkay ng isang kalapit bahay na pinatay samantalang inihahatid ng guardia sibil. at nakikita niya ang mga taling gumitgit sa laman, nakikita ang dugong lumalabas sa bibig at nadidingig na sinasabi sa kaniya ni basilio, na: iligtas mo ako, iligtas mo ako! ikaw lamang ang tanging makapagliligtas sa akin! mag uumugong pagkatapos ang isang halakhak, ililingon ang mga mata at makikita ang kaniyang ama, na tinititigan siya ng isang titig na lipos paghihinanakit. at si huli ay magigising, tatagilid sa ibabaw ng kaniyang banig, hihimasin ng kamay ang noo upang tungkusin ang buhok: malamig na pawis, gaya ng pagpapawis kung mamamatay, ang nakababasa sa kaniya.